b'\n_START_ARTICLE_\nIvana I. Kastilijska\n_START_PARAGRAPH_\nIvana I. Kastilijska (\xc5\xa1panj. Juana I de Castilla) (Toledo, 6. studenog 1479. - Tordesillas, 12. travnja 1555.), kastiljska kraljica. U povijesti je poznata i kao Ivana Luda, zbog svoje opsesivne ljubavi prema svom suprugu, Filipu Lijepom, zbog \xc4\x8dega je na kraju izgubila razum._NEWLINE_Prvo je bila infanta od Kastilije i Aragona, zatim nadvojvotkinja od Austrije, vojvotkinja od Burgundije i Brebanta i grofica od Flandrije. Nakon smrti majke, kraljice Izabele I. Kastilijske, postala je 1504. i kraljica Kastilije i Leona, Galicije, Granade, Seville, Murcije, Gibraltara i Kanarskih otoka kao i Zapadnih Indija (1504.\xe2\x80\x941555.) i Aragona, Navare, Napulja i Sicilije (1516.\xe2\x80\x941555.), pored drugih titula kao \xc5\xa1to su kneginja od Barcelone i gospodarica od Vizcaye. Sve te titule naslijedila je od svojih roditelja, Izabele I. Kastilijske, i Ferdinanda II. Aragonskog, i time je ujedinila \xc5\xa0panjolsku pod jednom krunom po\xc4\x8dev od 16. sije\xc4\x8dnja 1516. godine. Iako je progla\xc5\xa1ena mentalno nesposobnom za vladanje i zatvorena u dvorcu Tordesillasu, formalno \xc4\x87e vladati zajedno sa svojim sinom, Karlom I. do svoje smrti, 1555. godine.'